Vrou val 6 verdiepings ver toe joga-toertjie skeefloop | Maroela Media
Die foto van Alexa Terrazas se gewaagde jogaposisie wat wyd op sosiale media versprei is. (Foto: Twitter)
'n Mexikaanse vrou sal dalk vir jare nie kan loop nie nadat sy ses verdiepings ver geval het toe sy "ekstreme joga" op haar balkon gedoen het.
New York Post berig Alexa Terrazas (23) is steeds in 'n kritieke toestand nadat sy Saterdag op die balkon van haar woonstel in Nuevo Leon in Mexiko in 'n jogaposisie vir 'n foto poseer het en toe op die sypaadjie te lande gekom het.
'n Foto wat deur Terrazas se vriendin geneem is enkele oomblikke voordat sy gegly en geval het, het sedertdien soos 'n veldbrand op sosiale media versprei. Op die foto kan gesien word hoe Terrazas onderstebo aan die balkon hang sonder dat sy haar hande gebruik om vas te hou.
El Imparcial berig dokters moes haar bene "herkonstrueer" en dit mag dalk drie jaar neem voordat sy weer sal kan loop. Mense het ook op sosiale media 'n beroep gedoen op die publiek om bloed te skenk om haar te help, maar 'n familielid het later op Twitter gesê dit is nie nodig nie.
Volgens berigte het bure gesê hulle het al voorheen gesien hoe Terrazas joga op haar balkon doen.
Maroela Media het verlede jaar berig 'n studie het bevind altesaam 259 persone het tussen 2011 en 2017 wêreldwyd op verskillende maniere gesterf terwyl hulle selfies wou neem.
Die drie top-oorsake van sterftes was mense wat verdrink het, deur 'n voertuig getref is of geval het. Wat betref voertuigverwante sterftes was dit gewoonlik iemand wat die perfekte foto wou kry voor 'n aankomende trein.